Muztago Bokštas

Muztago Bokštas („ledo bokštas“) – viršukalnė Karakorume, Baltoro masyve, tarp Baltoro ir Sarpo Lago ledynų, stūkso ties Pakistano (Gilgitas-Baltistanas) ir Kinijos (Sindziangas) sienų sandūra. Aukštis – 7276 m (91-as pagal aukštį kalnas pasaulyje, 41-as Pakistane).

Kalnas žymus savo smailia viršūne ir gan dideliu santykiniu aukščiu (1710 m). Muztago Bokštą išgarsino 1909 m. italų fotografo Vittorio Sella nuotrauka, kurioje kalnas atrodo lyg neįveikiama tvirtovė.

Į kalną pirmą kartą įkopta 1956 m. liepos 6 d. (britų ekspedicija – John Hartog, Joe Brown, Tom Patey ir Ian McNaught-Davis).

Kategorija:Pakistano kalnai
Kategorija:Sindziango kalnai
Kategorija:Karakorumas